《夜饮唐子云宅别后简师善》
元代·方回

幽居寻未得，下马揖比邻。
指我道傍叟，即君堂上亲。
仪刑全古雅，谈笑极清真。
匕箸山肴美，樽罍腊酿醇。
扁门称道院，辟馆养诗人。
得句挥毫疾，论文剪烛频。
乾坤百战定，父子一家春。
地僻过从少，谁欤此问津。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。